Jabuli 62
Lubaŋa keken aye ka larre
1Ageno mera Lubaŋa keken kun abedo aliŋ gira mot;
pien larra a ki bote.
2En kene aye got ki Lalarra,
en cel gogo ma gwoka, pe gibidira cen wacel.
3Wun ducu mono wubiero lweny i kom dano pi kare ma rom mene,
wek wuloye wo ko calo cel ma doŋ cok poto?
4Giyubo lok me kwanye woko ki i rwom me dit wek gidwoke piny.
Ginoŋo yomcwiny i loko lokgoba.
Gulamo gum i kom dano ki lok doggi nono,
ento ki i cwinygi giceno dano acena.
5Ageno mera Lubaŋa keken kun abedo aliŋ gira mot,
pien genna ducu a ki bote.
6En aye got ki Lalarra,
en cel gogo ma gwoka, pe gibiyena wacel.
7Lar kacel ki deyona ducu tye bot Lubaŋa;
en aye gotta matek, dok en aye kalarrena.
8Wun dano, wugen Lubaŋa kare ducu,
wuyab cwinywu woko ducu bote;
Lubaŋa aye kalarrewa.
9Dano ma rwomgi piny gubedo calo yamo me yweyo mamwa,
dok jo ma tye ki rwom ma malo bene obedo gin ma pe genne.
Ka gipimogi i mijan gitiŋŋe malo,
ma gin ducu kacel noŋo giyot makato yamo me yweyo nono.
10Pe wuket genwu i kom tim me bumo dano,
pe wugen tim me yak, pien konnye pe;
kadi bed lonyowu tye ka medde,
pe wuket cwinywu iye.
11Lubaŋa oloko lok makato tyen acel woko ni,
en aye e won twero;
12-dok ni in Rwot aye i won mar ma pe lokke.
In, giri iculo dano acel acel muporo kit ticce.